Document ID: /roh_data/filtered/fineweb-2-filterrobots_roh.jsonl.gz/21897

Il program da promoziun da la sanadad ha differents projects che duran mintgamai quatter onns. Il concept cumpiglia trais pitgas centralas:
- in program per uffants e giuvenils,
- per sanadad en la vegliadetgna
- ed in encunter dependenza.
Las campagnas van sin ils pli differents chanals – sco per exempel acziuns cun flyers, medias socialas ni paginas d'internet.
Igl è fitg impurtant ch'ils uffants hajan in bun start en la vita. In bun start augmenta las schanzas ch'ins ha era suenter ina buna vita e n'è betg gia dal cumenzament dischavantagià.
Far attent ed augmentar attentivitad
Cun l'acziun cun bancs mellens vulan ins per exempel far attent la glieud sin la sanadad psicica. Sin ils bancs era scrit la dumonda: «Co vai cun tia?». L'intenziun da l'acziun saja stà, che la glieud sa tschenta sin il banc e cumenza a discurrer. Gist tar malsognas psichicas saja quai fitg impurtant, perquai che quellas na sajan betg visiblas sin l'emprim'egliada.
Gia cun pitschnas chaussas, sco per exempel ir stgalas enstagl da prender l'ascensur, pon ins midar insatge. Cun pitschnas chaussas pon ins mover insatge grond.
Natiralmain saja quai uschia che las acziuns sajan ina giada a fin e giajan en emblidanza. Alura stoppian ins clamar en memoria las acziuns ubain lantschar ina nova campagna. Quai saja sco cun la sanadad sezza, di Peter Peyer, ins stoppia guardar da betg perder il fil.